ມື້ທີ 2 ຂອງການດຳເນີນກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ 11 ຂອງພັກປະຊາຊົນ ປະຕິວັດລາວ
by Soulivone | Jan 14, 2021 | News
ມື້ນີ້, ເປັນມື້ທີ 2 ຂອງການດຳເນີນກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ 11 ຂອງພັກປະ ຊາຊົນ ປະຕິວັດລາວ “ ຍົກສູງຄວາມສາມາດນໍາພາຂອງພັກ,ເພີ່ມທະວີຄວາມສາມັກຄີເປັນປຶກແຜ່ນຂອງປະຊາຊົນໃນຊາດ,ຮັບປະກັນສະຖຽນລະພາບດ້ານການເມືອງຢ່າງໜັກ ແໜ້ນ,ຜັນຂະຫຍາຍແນວທາງປ່ຽນແປງໃມ່ເຂົ້າສູ່ລວງເລິກ,ສ້າງການຫັນປ່ຽນການພັດທະນາເສດຖະກິດ-ສັງຄົມໄປສູ່ຄຸນນະພາບໃໝ່ຢ່າງແຂງແຮງ,ຍົກລະດັບຄຸນນະພາບຊີວິດຂອງປະຊາຊົນໃຫ້ສູງຂື້ນ,ສືບຕໍ່ນໍາພາປະເທດຊາດພົ້ນຈາກສະຖານະພາບດ້ອຍພັດທະນາ ແລະ ກ້າວເດີນສູ່ຈຸດໜາຍສັງຄົມນິຍົມ ”. ກອງປະຊຸມໄດ້ຮັບຟັງການຜ່ານບົດສຳຫລວດການນຳພາລວມຂອງຄະນະບໍລິຫານງານສູນກາງພັກ ສະໄໝທີ X ສະເໜີໂດຍ ສະ
ເໜີໂດຍ ສະຫາຍ ພັນຄໍາ ວິພາວັນ, ກຳມະການກົມການເມືອງສູນກາງພັກ, ຜູ້ປະຈໍາການຄະນະເລຂາທິການສູນກາງພັກ, ຮອງປະທານປະເທດ. ສະຫາຍໄດ້ຍົກໃຫ້ເຫັນຜົນສໍາເລັດໃນການນໍາພາວຽກງານ ກໍຄື ນໍາພາຈັດຕັ້ງປະຕິບັດມະຕິກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ X ຂອງພັກຂອງຄະນະບໍລິຫານງານສູນກາງພັກ ສະໄໝທີ X ຕະຫລອດໄລຍະ 5 ປີ ຜ່ານມາ ເຫັນວ່າໄດ້ຮັບຜົນສໍາເລັດພົ້ນເດັ່ນໃນຫລາຍດ້ານ ເຮັດໃຫ້ປະເທດຊາດຂອງພວກເຮົາ ມີສະຖຽນລະພາບດ້ານການເມືອງທີ່ໜັກແໜ້ນ, ມີເອກະລາດ, ອໍານາດ ອະທິປະໄຕ, ປະຊາຊົນເຮົາໄດ້ມີອິດສະ ຫລະ ພາບ ແລະ ເປັນເຈົ້າຂອງປະເທດຊາດຢ່າງແທ້ຈິງ. ພາຍໃນຊາດມີຄວາມສາມັກຄີເປັນປຶກແຜ່ນຢ່າງແໜ້ນແກ່ນ, ສັງຄົມມີຄວາມສະຫງົບ ແລະ ເປັນລະບຽບຮຽບຮ້ອຍໂດຍພື້ນຖານ, ເສດຖະກິດແຫ່ງຊາດມີການຂະຫຍາຍຕົວຢ່າງເປັນລະບົບ, ເຂດນໍ້າແດນດິນອັນຄົບຖ້ວນຂອງປະເທດຊາດໄວ້ຢ່າງໝັ້ນຄົງ ທັງຮັບປະກັນສະຖຽນລະພາບດ້ານການເມືອງ, ຄວາມເປັນລະບຽບຮຽບຮ້ອຍ ແລະ ຄວາມສະຫງົບປອດໄພຂອງສັງຄົມ. 5 ປີ ຜ່ານມາ ເຖີງວ່າປະເຊີນກັບຄວາມຫຍຸ້ງຍາກຫລາຍຢ່າງ ໂດຍສະເພາະການລະ ບາດຂອງພະຍາດໂຄວິດ-19 ແຕ່ລາວເຮົາຍັງສາມາດຮັກສາໄດ້ການເຕີບໂຕຂອງເສດຖະກິດ ໂດຍສະເລ່ຍ 5,8 ສ່ວນຮ້ອຍ, ລາຍຮັບສະເລ່ຍຕໍ່ຫົວຄົນບັນລຸ 2.664 ໂດລາສະຫະລັດຕໍ່ຄົນຕໍ່ປີ, ທຽບໃສ່ປີ 2015 ເພີ່ມຂຶ້ນ 694 ໂດລາສະຫະລັດ, ບັນດາໂຄງການລົງທຶນຂະໜາດໃຫຍ່ໃນຫລາຍຂົງເຂດໄດ້ຮັບການຈັດຕັ້ງປະຕິບັດຢ່າງຕໍ່ເນື່ອງ ເຮັດໃຫ້ຊີວິດການເປັນຢູ່ຂອງປະຊາຊົນບັນດາເຜົ່າ ໂດຍລວມໄດ້ຮັບການປັບປຸງ, ຍົກລະດັບດີຂຶ້ນ ທັງທາງດ້ານວັດຖຸ ແລະ ຈິດໃຈ, ຖານະບົດບາດ ແລະ ຊື່ສຽງຂອງລາວ ໄດ້ຮັບການເຊີດຊູສູງເດັ່ນຂຶ້ນ ໃນເວທີພາກພື້ນ ແລະ ສາກົນ ແລະ ອື່ນໆ. ນອກຈາກນີ້ ສະຫາຍຍັງໄດ້ຍົກໃຫ້ເຫັນ ບາງຂໍ້ຄົງຄ້າງ, ສາເຫດທີ່ພາໃຫ້ມີດ້ານດີ-ດ້ານອ່ອນ, ບົດຮຽນທີ່ຖອດຖອນໄດ້ ແລະ ທິດທາງແຜນການໃນຕໍ່ໜ້າທີ່ຄະນະບໍລິຫານງານສູນກາງພັກຊຸດໃໝ່ ຕ້ອງສືບຕໍ່ນໍາພາຈັດຕັ້ງປະຕິບັດໃນ 5 ປີຕໍ່ໜ້າຕື່ມອີກ.